L-MEP u l-eks Prim Ministru Alfred Sant waħħal f'dawk li jfasslu l-politika tal-Unjoni Ewropea għall-inkapaċità tal-Ewropa li tieħu ħsieb il-kwistjoni tal-immigrazzjoni, hekk kif qal li m'għandhomx soluzzjonijiet li japplikaw għall-Ewropa kollha. Filwaqt li kkundanna bis-sħiħ l-abbuż tad-drittijiet tal-bniedem tal-immigranti u ddeplora l-imwiet ta' l-immigranti irregolari li qed jippruvaw jidħlu fl-Ewropa, staqsa jekk l-UE hijiex tagħmel sforz biżżejjed biex tiġġieled it-traffikar tal-bnedmin madwar il-Mediterran. F'dikjarazzjoni għad-dibattitu plenarju dwar il-pushbacks fil-fruntiera esterna tal-UE, Sant qal li minkejja n-numru kbir u infinit ta' immigranti, l-UE ma ħarġitx b'"appoġġ koerenti u fit-tul" biex tgħin lil dawk il-pajjiżi li ġew l-agħar milquta mid-dħul kbir ta' immigranti irregolari. L-indirizz tiegħu wasal wara li l-Papa Franġisku appella biex l-immigranti li jkunu salvati ma jerġgħux jintbagħtu lura l-Libja u pajjiżi oħra li mhumiex siguri. "Tibagħtuhomx lura l-Libja" – Il-Papa dwar l-immigranti Ftit sigħat qabel l-appell tal-Papa, l-NGO Alarm Phone allegat li 'l fuq minn 60 immigrant tkeċċew 'il barra miż-żona ta' tfittxija u salvataġġ (SAR) ta' Malta, madankollu dawn aktar tard ġew salvati minn Doctors Without Borders. Hemm madwar 1,530 persuna li jista' jkun li mietu fit-tentattiv tagħhom li jaslu fl-Ewropa bil-baħar mill-bidu tas-sena 'l hawn. Waqt li indirizza lill-MEPs dwar il-kwistjoni, Sant qal li n-nuqqas ta' appoġġ għal pajjiżi fil-fruntiera bħal Malta, l-Italja, u l-Greċja ma tiskuża l-ebda disprezz għad-drittijiet umani ta' dawk li qed jippruvaw jaqsmu lejn il-kontinent Ewropew. Frontex – l-aġenzija tal-fruntieri tal-UE – u l-awtoritajiet Maltin u Taljani spiss jiġu akkużati li kkoordinaw pushbacks lejn il-Libja ma' l-hekk imsejħa gwardji tal-kosta mill-pajjiż tal-Afrika ta' Fuq. L-MEP Laburista enfasizza li l-UE għandha titkellem fil-miftuħ u b'mod onest dwar l-isforzi tagħha biex tiġġieled it-traffikar tal-bnedmin fil-Mediterran sabiex tevita li aktar immigranti jispiċċaw f'xifer disprament, u għalhekk staqsa "L-Ewropa qed tagħlaq għajnejha għal din l-attività kriminali orribli?" Il-ġimgħa li għaddiet, il-mexxejja tal-UE għal darb'oħra ma setgħux jegħlbu d-differenzi tagħhom dwar kif jittrattaw l-immigrazzjoni, bil-Kap tal-Kummissjoni Ewropea, Ursula von der Leyen qalet li ma jkunx hemm fondi tal-UE għal "barbed wire u ħitan."